Document ID: 32009L0067

ΟΔΗΓΊΑ 2009/67/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 13ης Ιουλίου 2009
σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα και τρίκυκλα μηχανοκίνητα οχήματα
(κωδικοποιημένη έκδοση)
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Η οδηγία 93/92/ΕΟΚ του Συμβουλίου, της 29ης Οκτωβρίου 1993, σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα ή τρίκυκλα οχήματα με κινητήρα (3) έχει τροποποιηθεί (4) ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω οδηγίας.
(2)
H οδηγία 93/92/ΕΟΚ συγκαταλέγεται στις επιμέρους οδηγίες για το σύστημα έγκρισης ΕΚ τύπου που προβλέπεται από την οδηγία 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δικύκλων ή τρικύκλων οχημάτων με κινητήρα όπως αντικαταστάθηκε από την οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δικύκλων ή τρικύκλων οχημάτων με κινητήρα (5), και θεσπίζει τις σχετικές με το σχεδιασμό και την κατασκευή των δικύκλων και τρικύκλων μηχανοκίνητων οχημάτων τεχνικές προδιαγραφές όσον αφορά την τοποθέτηση διατάξεων φωτισμού και φωτεινής σηματοδότησης. Οι τεχνικές αυτές προδιαγραφές αφορούσαν την προσέγγιση των νομοθεσιών των κρατών μελών με σκοπό την εφαρμογή σε κάθε τύπο οχήματος της διαδικασίας έγκρισης ΕΚ τύπου που προβλέπεται από την οδηγία 2002/24/ΕΚ. Κατά συνέπεια, οι διατάξεις της οδηγίας 2002/24/ΕΚ σχετικά με τα συστήματα, τα κατασκευαστικά στοιχεία και τις ιδιαίτερες τεχνικές ενότητες οχημάτων εφαρμόζονται στην παρούσα οδηγία.
(3)
Τα δίκυκλα και τρίκυκλα οχήματα θα πρέπει, σε κάθε κράτος μέλος και όσον αφορά την τοποθέτηση διατάξεων φωτισμού και φωτεινής σηματοδότησης, να διαθέτουν τεχνικά χαρακτηριστικά σύμφωνα με διατάξεις υποχρεωτικής εφαρμογής. Η καθιέρωση εναρμονισμένων προδιαγραφών για την τοποθέτηση των εν λόγω διατάξεων είναι επιβεβλημένη, προκειμένου να δοθεί η δυνατότητα εφαρμογής, για κάθε τύπο των εν λόγω οχημάτων, της διαδικασίας έγκρισης ΕΚ τύπου που αποτελεί αντικείμενο της οδηγίας 2002/24/ΕΚ.
(4)
Είναι σκόπιμο να διευκρινιστεί επιπλέον ότι οι διατάξεις φωτισμού που εγκρίνονται για οχήματα κατηγορίας Μ1 και Ν1 σύμφωνα με τις σχετικές οδηγίες επιτρέπεται επίσης να τοποθετούνται στα δίκυκλα και τρίκυκλα μηχανοκίνητα οχήματα. Εξάλλου, είναι σκόπιμο να επιτραπεί η προαιρετική τοποθέτηση προσθίων φανών ομίχλης, οπισθίων φανών ομίχλης, φανών οπισθοπορείας και σήματος κινδύνου στα τρίκυκλα μοτοποδήλατα και τα ελαφρά τετράτροχα.
(5)
Για να διευκολυνθεί η πρόσβαση στις αγορές των χωρών μη μελών της Κοινότητας, θα πρέπει να υφίσταται, όσον αφορά τις δίκυκλες μοτοσυκλέτες, ισοδυναμία μεταξύ των προδιαγραφών της παρούσας οδηγίας και εκείνων του κανονισμού αριθ. 53 της Οικονομικής Επιτροπής για την Ευρώπη (6) (ΟΕΕ) του ΟΗΕ.
(6)
Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά τις προθεσμίες ενσωμάτωσης και εφαρμογής στο εθνικό δίκαιο των οδηγιών που περιέχονται στο παράρτημα VII μέρος Β,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η παρούσα οδηγία εφαρμόζεται στην τοποθέτηση διατάξεων φωτισμού και φωτεινής σηματοδότησης σε κάθε τύπο οχήματος, όπως ορίζεται στο άρθρο 1 της οδηγίας 2002/24/ΕΚ.
Άρθρο 2
Η διαδικασία χορήγησης της έγκρισης ΕΚ τύπου στοιχείου όσον αφορά την τοποθέτηση διατάξεων φωτισμού και φωτεινής σηματοδότησης σε ένα τύπο δικύκλου ή τρικύκλου μηχανοκίνητου οχήματος και οι προϋποθέσεις ελεύθερης κυκλοφορίας των ανωτέρω οχημάτων καθορίζονται από την οδηγία 2002/24/ΕΚ.
Άρθρο 3
1. Σύμφωνα με το άρθρο 11 της οδηγίας 2002/24/ΕΚ, αναγνωρίζεται η ισοδυναμία μεταξύ των προδιαγραφών της παρούσας οδηγίας των σχετικών με τις δίκυκλες μοτοσυκλέτες και εκείνων του κανονισμού αριθ. 53 της ΟΕΕ του ΟΗΕ.
2. Οι αρχές των κρατών μελών, οι οποίες χορηγούν έγκριση ΕΚ τύπου στοιχείου για τις δίκυκλες μοτοσυκλέτες, αποδέχονται τις εγκρίσεις τύπου στοιχείου που έχουν χορηγηθεί σύμφωνα με τις προδιαγραφές του κανονισμού αριθ. 53 της ΟΕΕ του ΟΗΕ καθώς και τα σχετικά σήματα, αντί των αντίστοιχων εγκρίσεων που χορηγούνται σύμφωνα με τις προδιαγραφές της παρούσας οδηγίας.
Άρθρο 4
Οι τροποποιήσεις που είναι αναγκαίες για την προσαρμογή στην τεχνική πρόοδο των διατάξεων των παραρτημάτων I έως VI εκδίδονται σύμφωνα με τη διαδικασία του άρθρου 18 παράγραφος 2 της οδηγίας 2002/24/ΕΚ.
Άρθρο 5
1. Τα κράτη μέλη δεν δύνανται, για λόγους που αφορούν την εγκατάσταση συστημάτων φωτισμού και φωτεινής σηματοδότησης:
-
να απορρίπτουν τη χορήγηση έγκρισης ΕΚ τύπου για τύπο δικύκλου ή τρίκυκλου μηχανοκινήτου οχήματος, ούτε
-
να απαγορεύουν την ταξινόμηση, την πώληση ή τη θέση σε κυκλοφορία δίκυκλων ή τρίκυκλων μηχανοκινήτων οχημάτων,
εφόσον η εγκατάσταση συστημάτων φωτισμού και φωτεινής σηματοδότησης ανταποκρίνεται στις προδιαγραφές της παρούσας οδηγίας.
2. Τα κράτη μέλη απορρίπτουν τη χορήγηση έγκρισης ΕΚ τύπου για κάθε νέο τύπο δικύκλου ή τρίκυκλου μηχανοκινήτου οχήματος για λόγους που αφορούν την εγκατάσταση συστημάτων φωτισμού και φωτεινής σηματοδότησης, εφόσον δεν τηρούνται οι απαιτήσεις της παρούσας οδηγίας.
3. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 6
Η οδηγία 93/92/ΕΟΚ, όπως τροποποιήθηκε από τις οδηγίες που παρατίθενται στο παράρτημα VII μέρος Α, καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα VII μέρος Β.
Οι αναφορές στην καταργούμενη οδηγία νοούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος VIII.
Άρθρο 7
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010.
Άρθρο 8
Η παρούσα οδηγία απευθύνεται στα κράτη μέλη.
Βρυξέλλες, 13 Ιουλίου 2009.

Labels: 8
1
15